O‘zbekiston Prezidenti Jahon banki prezidentini qabul qildi

21.09.2017
O‘zbekiston Respublikasi Prezidenti Shavkat Mirziyoyev 20-sentabr kuni Nyu-York shahrida Jahon banki prezidenti Jim Yong Kim bilan uchrashdi. 


Davlatimiz rahbari Jahon banki O‘zbekistonning ishonchli va strategik sherigi ekanini alohida ta’kidladi. 


Mazkur bank va mamlakatimiz moliya muassasalari oʻrtasida amaliy muloqotlar yoʻlga qoʻyilgan. Bugungi kunda oʻzaro hamkorlik energetika, irrigatsiya va kommunal tarmoqlarni modernizatsiya qilish, transport va ijtimoiy infratuzilmani rivojlantirish, qishloq xoʻjaligi mahsulotlarini qayta ishlash sohalarini qamrab olgan. 


O‘tgan yili qabul qilingan 2020-yilgacha hamkorlik qoʻshma dasturiga 27 ta muhim loyiha kiritilgan. Ularning umumiy qiymati 4 milliard dollardan iborat, shundan 3 milliard dollari Jahon banki kreditlaridir. 


Uchrashuvda mamlakatimizda Ma’muriy islohotlar konsepsiyasi qabul qilingani, iqtisodiyotda davlat ishtirokini kamaytirish va korrupsiyaga qarshi kurashish boʻyicha tizimli ishlar amalga oshirilayotgani qayd etildi. 


Xalqaro valyuta jamgʻarmasi tavsiyalari asosida valyuta sohasida bozor mexanizmlari joriy etilgani, savdodagi turli toʻsiqlar olib tashlangani, ishbilarmonlik va investitsiya muhiti yanada yaxshilanayotgani alohida ta’kidlandi. 


Prezidentimiz ushbu islohotlarni amalga oshirishda Jahon bankining ulkan tajribasi qoʻl kelishi, O‘zbekiston bank bilan hamkorlikni yanada rivojlantirish tarafdori ekanini ta’kidladi. 


Mamlakatimizda samarali mikromoliyalash tizimini joriy etish, irrigatsiya-drenaj va yoʻl-transport infratuzilmalarini modernizatsiya qilish, agrosanoat kompleksini rivojlantirish va boshqa sohalardagi hamkorlik masalalari muhokama qilindi. 


Jahon banki prezidenti O‘zbekistonda bank-moliya tizimini takomillashtirish, qulay ishbilarmonlik va investitsiya muhitini yanada yaxshilash boʻyicha olib borilayotgan chora-tadbirlar biznes rivojiga xizmat qilishini ta’kidladi. 


Muloqotda oʻzaro hamkorlikni yanada kengaytirish boʻyicha aniq takliflar, istiqbolli loyihalar muhokama etildi.